Tror Silje Norendal er millionær etter to gull i X Games
– Dette betyr utrolig mye for Silje (Norendal). Det viser at det ikke var tilfeldig at hun vant den første gangen. Det endrer karrieren din som snowboarder. Statusen blir mye større og markedsverdien blir mye høyere. Det kan vare lenge hvis du forvalter det på rett måte, sier Andreas Ygre Wiig (33) til VG.Han vant gull i X Games i 2007 og 2008. Det første året i slopestyle og Big Air (hopp), det andre i slopestyle. Andreas Ygre Wiig, som er gift med artisten Marion Ravn (30), ga seg som konkurransekjører for fire-fem år siden, men lever fortsatt av å kjøre på brett. – Det er det som er så bra med snowboard. Det er så mye mer enn konkurranser. Filming er for eksempel en stor del av sporten. For øyeblikket er han i Japan der han spiller inn en nye snowboardfilm, en oppfølger av en film som gjorde suksess i snowboardverden i fjor med blant andre OL og X Games-sølvvinner Står Sandbech, tidligere X Games-vinner Torstein Horgmo og årets dobbeltvinner i X Games, kanadieren Mark McMorris.Andreas Ygre Wiig er stort sett på reisefot, med snowboardet, «fra november til 17. mai» og har beholdt sponsorene fra den gang han deltok i konkurranser: Rockstar (energidrikk), Norrøna (klær), Vans (boots/støvler) og merket han og Torstein Horgmo står bak, AWSM. Han har samme Colorado-baserte agent, Jasen «Ninja» Isaacs, som han alltid har hatt – og som Silje Norendal inngikk en avtale med foran denne sesongen. Isaacs agentfirma McClellan Nichols Sports Syndicate, som har spesialisert seg på action sport-utøvere, har hovedkontor i California. Andreas Ygre Wiig understreker at han ikke vet hvordan livet hans ville vært uten sine tre X Games-gull. Han er imidlertid ganske sikker på at triumfene to år på rad for syv-åtte år siden er en viktig grunn til at han fortsatt kan stå på brett – mot betaling. Han tror han kan holde på et par år til, på samme vis.På spørsmål om han ble millionær av gullmedaljene i X Games, svarer han – så å si uten å nøle – ja. – Ja, man blir jo det. Det har store konsekvenser for karrieren. X Games henger aller høyest. OL-gull er en enda større seier fordi X Games er hvert år og OL hvert fjerde år. Men for sponsorene er X Games størst, fordi det ikke er lov å markedsføre dem i OL, forklarer Andreas Ygre Wiig. Pengepremien for gull i X Games er nå 50 000 dollar. Det vil si 388 000 kroner etter dagens valutakurs. Andreas Ygre Wiig røper at bonusene fra sponsorene hans ga mer enn pengepremiene for gull i X Games. – For min del var bonusene en mye større del enn selve premiepengene, bekrefter han.Han forteller at de viktigste sponsorene er produsentene av klær, brett, briller, boots (støvler) og energidrikker. Silje Norendal har sponsoravtaler med Nike (klær/boots), Rockstar (energidrikk), K2 (brett), Stance (sokker) og Scullcandy (høretelefoner). Hennes brilleavtale med Oakley utløp rett før X Games. Nå kan hun slå gullmedalje nummer to i bordet foran nye forhandlinger om en – etter alt å dømme – lukrativ sponsoravtale med en av mange brilleprodusenter. – Siljes markedsverdi økte selvfølgelig ganske mye. Det største markedet for snowboard er i USA. Men du får større markedsverdi i hele verden etter et gull i X Games.
Silje Norendal (21) har etter alt å dømme sikret seg en lang snowboard-karriere og godt over én million kroner på sine to X Games-gull i USA.